text: IB3 | CINEMA SENSE INTERRUPCIONS: "Diamant de sang", amb Leonardo DiCaprio i Jennifer Connelly, en HD i multilingüe
  "Diamant de sang", amb Leonardo DiCaprio i Jennifer Connelly, en HD i multilingüe
  Divendres, en acabar el partit del Palma Futsal – Movistar Inter, a partir de les 22.35 hores, a Cinema sense interrupcions podreu veure Diamant de sang (EUA, 2006). Un drama dirigit per Edward Zwick i protagonitzat per Leonardo DiCaprio, Jennifer Connelly, Djimon Hounsou i Michael Sheen que va tenir 5 nominacions als Oscars i una al Globus d'Or de Leonardo DiCaprio com a millor actor de drama.
  La història se situa als anys 90, quan el caos i la guerra civil s'havien imposat a Sierra Leone. Danny Archer (Leonardo DiCaprio) és un exmercenari sud-africà i Solomon Vandy (Djimon Hounsou), un pescador del poble Mende. Els dos homes són africans, però les seves històries i circumstàncies són completament diferents. Els seus destins s'uneixen en una recerca conjunta per recuperar un diamant rosa, poc comú, que pot transformar les seves vides.
  Mentre Archer és a la presó per contraban, s'assabenta que Solomon, que va ser separat de la seva família i obligat a treballar a les mines de diamants, ha trobat i ha amagat l'extraordinària pedra sense polir. Amb l'ajuda de Maddy Bowen (Jennifer Connelly), una periodista americana l'idealisme de la qual es veu atenuat per una profunda relació amb Archer, els dos homes emprenen un viatge en territori rebel. La travessia, més que una recerca del valuós diamant, podria salvar la família de Solomon i donar a Archer la segona oportunitat que creia que mai no tendria.